कांसा
काँसा (संस्कृत कांस्य) संस्कृत कोशों के अनुसार श्वेत ताँबे अथवा घंटा बनाने की धातु को कहते हैं। विशुद्ध ताँबा लाल होता है; उसमें राँगा मिलाने से सफेदी आती है। इसलिए ताँबे और राँगे की मिश्रधातु को काँसा या कांस्य कहते हैं। साधारण बोलचाल में कभी–कभी पीतल(Brass) को भी काँसा कह देते हैं, जो ताँबे तथा जस्ते की मिश्रधातु है और पीला होता है। ताँबे और राँगे की मिश्रधातु को 'फूल' भी कहते हैं। इस लेख में काँसा से अभिप्राय ताँबे और राँगे की मिश्रधातु से है। अंग्रेजी में इसे ब्रॉन्ज (bronze) कहते हैं।
घंटा धातु
घण्टा धातु (Bell metal) एक कठोर मिश्रातु है जिससे घण्टे और घंटियाँ आदि बनतीं हैं। यह एक प्रकार का कांस्य (bronze) है। इसमें ताम्र और टिन का अनुपात लगभग 4:1 रहता है (जैसे 78% ताँबा, 22% टिन, द्रव्यमान के अनुसार)। घण्टा-धातु का अयस्क टिन, कॉपर और लोहा का सल्फाइड होता है जिसे स्टैनाइट (stannite) कहते हैं।